Ondersoek na treinbotsing waarin 320 beseer isOp die ongelukstoneel. Foto: Netcare 911 Die treinbotsing Donderdag laatmiddag by die Van Riebeeck Park‑treinstasie in Kempton Park waarin meer as 300 mense beseer is, het gebeur toe ŉ Metrorail-trein van agter teen ŉ stilstaande onklaar trein gebots het. Paramedici van verskeie nooddienste was nog tot laataand op toneel om na al die beseerdes om te sien en talle pasiënte na hospitale te haas. Lillian Mofokeng, woordvoerder van die Gauteng Metrorail, het later Donderdagaand bevestig 320 pendelaars is in die botsing beseer. Altesaam 32 van die beseerdes het ernstige beserings opgedoen. Die bemanning van albei treine moes ook mediese behandeling ontvang. Die beseerdes is onder meer na Tembisa-, Kalafong-, Zamokuhle-, Arwyp-, Tambo Memorial-, Linksfield-, Bertha Gxowa- en Milpark-hospitaal geneem. Talle nooddiensvoertuie op die toneel. Foto: Best Care-ambulansdienste “Metrorail trein 0659 was vanaf die Johannesburg Park-stasie na Pretoria op pad toe dit met trein 0663 gebots het wat foutief was en by die Van Riebeeck Park-stasie stilgestaan het,” het Mofokeng verduidelik. “ŉ Ondersoekspan sal egter binnekort aangestel word om te bepaal wat die oorsaak van die botsing was en Prasa sal ten nouste saam met die ander owerhede in dié verband werk.” Mofokeng het gesê Metrorail se tegniese span werk onverpoosd om die toneel op te ruim en enige beskadigde infrastruktuur te herstel. “Die koste van hierdie ongeluk is nog nie bekend nie,” het sy gesê. Sy het haar dank uitgespreek teenoor die nooddienste wat onmiddellik gereageer en mediese behandeling aan die beseerdes gebied het. “Metrorail bedank ook ons pendelaars vir hul ondersteuning en begrip in hierdie moeilike tyd en vra opreg om verskoning vir enige ongerief wat veroorsaak is.”